Document ID: /roh_data/filtered/fineweb-2-filterrobots_roh.jsonl.gz/70029

La «Stubete am See» è in eveniment che è mintg'onn la fin d'avust a Turitg. Per amaturas ed amaturs da la musica populara innovativa è quai in dals inscunters impurtants. Uss datti er en Engiadina ina «Stubete am See», ina occurrenza a Segl che vul preschentar furmaziuns e lur musica populara, cun tuns tradiziunals ed innovativs fin tar tuns surprendents ed improvisaziun. Il program da quests trais dis: divers concerts sin palcs en hotels e quatter represchentaziuns en la chasa da scola Champsegl. Questas avain nus registrà per preschentar en l'Artg musical. Oz udis ils concerts dal duo TOPF e da la chapella Nogler.
La chapella Nogler: ina registraziun exclusiva cun sauts tradiziunals
Quai è in quartet che è vegni furma sin basa dad ina fotografia veglia dal 1913, in purtret da la chapella da Johannes Nogler dArdez cun cuntrabass, dus gìas ed ina clarinetta pitschna. Lur sauts vegls chattads en in cudeschet cun notas è in vair stgazi da la musica populara engiadinaisa – e quels vegnan uss interpretads en ina nova furma da Peter Kosak, cuntrabass - Clarigna Küng e Johannes Gürth, violina – Florian Walser, clarinetta.